15.03.2011 18:37   Toby Harndeni raamatus "Dead Men Risen" ("Ülestõusnud surnud") on lõik, kus räägitakse, et äsja operatsioonipiirkonda saabunud eestlaste üksus tormas lahingualas öisele operatsioonile, keeldudes inglaste pakutud tutvumispatrullist, vahendas "Aktuaalne kaamera".    Ajakirjanik kirjutas ka oma  blogis, kuidas brittide sideohvitser hoiatas eestlaste ülemat major Tarvo Lugat, et niisugune operatsioon on enesetapjalik, kuid teda ei kuulatud. Operatsiooni käigus sattus Eesti üksus tule alla ja üks sõdur sai raskelt haavata.    Autori väitel püüdis Briti kaitseministeerium raamatu ilmumist takistada ja raamatu esimene väljaanne hävitati.    Kaitseministeeriumi pressiesindaja Peeter Kuimet ütles, et brittidega on nende koostöö hea nii ministeeriumi tasemel kui ka lahinguväljal Afganistanis.    "Antud juhul on siiski erakordselt kahetsusväärne, et Briti kaitseministeerium on teinud  koostööd ajakirjanikuga, kes ei ole mitte millekski pidanud rahvusvahelisi isikukaitseseaduse norme ega üle-NATOlist head tava, mille kohaselt ei avalikustata vigastada saanud kaitseväelase nime ja tema täpseid detailseid vigastusi ilma selle kaitseväelse enda või tema perekonnaliikme loata," märkis Kuimet.